### Resumé

Vejle Kommune har mulighed for at understøtte selvejende/selvstyrende haller til udrulningen af grønne varmeløsninger og grønne tiltag. En særlig mulighed er at stille lånegarantier. Der fremlægges nu forslag til retningslinjer og procedure for behandling af ansøgninger fra selvejende/selvstyrende haller i forbindelse med udrulning af grønne varmeløsninger og andre grønne tiltag.

### Sagsfremstilling

[adresse] ønsker i videst muligt omfang at understøtte den grønne omstilling/tiltag i de enkelte lokalsamfund. En særlig mulighed for dette, er at stille en kommunal lånegaranti, således at der kan opnås fordelagtig finansiering i evt. Kommunekredit.

Vejle Kommune støtter allerede foreninger og foreningsaktiviteter med bl.a. lånegarantier, og her er der allerede udarbejdet retningslinjer, som er godkendt i Byrådet. Det er med udgangspunkt i disse, at der nu ligeledes udarbejdes retningslinjer for lånegarantier til selvejende/selvstyrende haller.

Selvejende/selvstyrende haller er som udgangspunkt ansvarlige for deres egen drift og økonomi, hvilket inkluderer vedligeholdelse, energiudgifter og eventuelle opgraderinger såsom konvertering til grønne varmeløsninger - eksempelvis fjernvarme. Derfor er det også halbestyrelserne, der eksempelvis beslutter hvorvidt der skal ske tilslutning til fjernvarme.

De fleste selvejende og selvstyrende haller har en begrænset økonomi og dermed have vanskeligt ved at lave større opsparinger. Det betyder, at projekter ofte kan være vanskelige at realisere for de respektive haller, hvis de selv skal forestå den fulde finansiering på engang, hvorimod de vil have bedre mulighed ved løbende afdrag på et lån. En kommunal lånegaranti vil kunne sikre hallerne adgang til finansiering gennem Kommunekredit, hvor låneforholdene er fordelagtige.

**Forslag til retningslinjer:**

* Sagsbehandling af ansøgninger om lånegarantier til selvejende/selvstyrende haller sker i den enkelte fagforvaltning. Det er Byrådet, der afgør hvorvidt der skal ydes en kommunal lånegaranti.
* Konkret vurdering af eventuel kommunal lånegaranti herunder den selvejende/selvstyrende hals økonomi. Det er vigtigt, at hallen kan afholde udgiften til underliggende lån indenfor deres nuværende økonomi.
* Garantien kan kun meddeles til investeringer i projekter/anlæg - ikke til løbende drift
* Tilsagn om garanti er gældende i 12 måneder fra den dato, hvor tilsagnet er meddelt den pågældende hal. Tilsagnet bortfalder, hvis det ikke udnyttet inden for denne periode.
* Det underliggende lån for garantien skal være med afdrag. Lånet må således ikke være afdragsfrit.

**Henvendelse fra [adresse]**

Øster Starup-Vester Nebel Hallen er en af de første selvejende haller, der har mulighed for at omlægge deres energiforsyning. Den samlede investering til omlægning estimeres til 321.759 ekskl. moms, hvoraf hallen selv tilbyder at bidrage med 50.000 kr. Hallen vil med investeringen opnå en årlig forbrugsbesparelse på 18.621 kr.  med udgangspunkt i uændrede priser og en årlig CO2-besparelse på 17.949 kg. ved at omlægge deres nuværende forsyning til fjernvarme.

Det vurderes, at hallen kan afholde udgiften til et eventuelt lån på 271.759 kr., også set i lyset af beregnet forbrugsbesparelse på 18.621 kr.

Det anbefales derfor, at Øster Starup-Vester Nebel Hallen tildeles en kommunegaranti på 271.759 kr.

**Henvendelse fra Vonge-Kollemorten Hallen**

I forbindelse med eventuel kommende fjernvarmeprojekt har Vonge-Kollemorten Hallen henvendt sig, idet de har behov for en tilkendegivelse fra Vejle Kommune, om kommunen vil støtte hallen i forbindelse med dennes konvertering fra nuværende fyringsform til fjernvarme. Støtten til hallen bør ske via en kommunegaranti, således at Vonge-Kollemorten hallen kan opnå finansiering via Kommunekredit.

Det anbefales, at Vejle Kommune giver en positiv tilkendegivelse til Vonge Kollemorten Hallen. Tilkendegivelsen gives dog under forudsætning af, at retningslinjer overfor beskrevet, overholdes, herunder at Vonge Kollemorten Hallen selv kan afholde udgiften til det underliggende lån inden for nuværende økonomi. Deres seneste regnskab viser en fornuftig økonomi.

### Sagens videre forløb

Sagen skal behandles i Byrådet.

### Historik

#### Kommunaldirektøren indstiller , den 29. januar 2025, punkt 29:

At forslag til retningslinjer for lånegaranti til selvejende/selvstyrende haller til grønne varmløsninger godkendes.

at der gives tilsagn om kommunegaranti til Øster Starup-Vester Nebel Hallen på 271.756 kr.

at der tilkendegives overfor Vonge-Kollemorten hallen, at Vejle Kommune vil give tilsagn om en lånegaranti, såfremt retningslinjerne for behandling af ansøgninger fra selvejende haller, i forbindelse med udrulning af grønne varmeløsninger og andre grønne tiltag er overholdt.

#### Beslutning fra Økonomiudvalget, den 29. januar 2025, punkt 29:

Økonomiudvalget anbefaler sagen med bemærkning om, at Vejle Kommune ønsker at gasopvarmede haller bidrager til den grønne omstilling også i lokalsamfund og at disse haller tilslutter sig lokale kollektive varmeløsninger. Der skal af Vejle kommune udarbejdes en fremtidig økonomisk model, der sikrer, at omstilling til grønnere varmekilder ikke belaster hallernes økonomiske muligheder for daglig drift. Således at hvis en hal er så økonomisk udfordret, at det ikke er muligt at afholde udgiften til lånet, vil der ses særskilt på sagen

### Beslutning

Godkendt, med bemærkning om, at Vejle Kommune ønsker at gasopvarmede haller bidrager til den grønne omstilling også i lokalsamfund og at disse haller tilslutter sig lokale kollektive varmeløsninger. Der skal af Vejle kommune udarbejdes en fremtidig økonomisk model, der sikrer, at omstilling til grønnere varmekilder ikke belaster hallernes økonomiske muligheder for daglig drift. Således at hvis en hal er så økonomisk udfordret, at det ikke er muligt at afholde udgiften til lånet, vil der ses særskilt på sagen.

Fraværende:

Tim Jørgensen.

Jasmin Rasmussen. I stedet mødte Ragnar Svendsen.

Birger Berg. I stedet mødte Valdemar Christensen.